open-index/open-wikipedia-markdown huggingface dataset:
Lucy Hawking

**Catherine Lucy Hawking** (s. 2. marraskuuta 1970) on brittiläinen lastenkirjailija, toimittaja, tieteen yleistajuistaja ja filantrooppi. Hän on Stephen ja Jane Hawkingin ainoa tytär. Hänellä on kaksi veljeä.

Hawking aloitti koulunkäynnin Kaliforniassa isänsä ollessa siellä tutkimusfellow'na. Myöhemmin hän pääsi Perse School for Girlsiin. Tämän jälkeen hän opiskeli venäjän ja ranskan kieliä Oxfordin University Collegessa. Kolmannen opintovuotensa aikana Hawking vietti Venäjällä seitsemän kuukautta. Hän meni Moskovaan tammikuussa 1992 ja kehittyi siellä asuessaan sujuvaksi venäjän puhujaksi. Myöhemmin Hawking opiskeli kansainvälistä journalismia City, University of Londonissa. Hän on kirjoittanut moniin lehtiin, kuten *[[The Guardian]]iin*, *[[Daily Mail]]iin*, *[[The Daily Telegraph]]iin* ja *[[New York (lehti)|New Yorkiin]]*.

Hawking kirjoitti lapsille suunnattujen tiedepohjaisten fantasia- ja seikkailuromaanien George-sarjan. Sen ensimmäinen osa *George's Secret Key to the Universe* ilmestyi vuonna 2007. Kirja käännettiin vuoteen 2019 mennessä 38:lle eri kielelle. Hawkingin tieteellisenä neuvonantajana kirjasarjassa toimi hänen isänsä. Kirjasarjan seitsemäs osa ja päätösosa *Unlocking the Universe* nousi bestseller-listoille vuonna 2020. Hawking osallistui kasvatukselliseen hankkeeseen, jonka tuloksena julkaistiin kirjat *Principia Space Diary* (2015) ja *Your Mission – Mars Diary* (2018). Hän kirjoitti jälkipuheen isänsä viimeiseen julkaisuun *[[Lyhyet vastaukset suuriin kysymyksiin]]*. Hawking aloitti uuden nuorille lukijoille suunnatun kirjasarjan *Princess Olivia Investigates*. Lisäksi hän on tehnyt tiede- ja teknologia-aiheisia radiodokumentteja ja podcasteja. Aikuisille Hawking on suunnannut romaanit *Jaded* ja *Run for Your Life*.

Hawkingille on myönnetty muun muassa Sapio-palkinto tieteen kansantajuistamisesta (2008) ja Uuden Etelä-Walesin yliopiston mitali (2015). Vuonna 2015 hän sai kunniatohtorin arvon Queen Maryn yliopistosta. Hawking on Stephen Hawking Foundationin puhemies ja Cambridgen yliopiston Autism Centre of Excellencen lähettiläs. Hän oli vuosina 1998–2004 naimisissa Alex Mackenzie Smithin kanssa, ja avioliitosta syntyi autismin kirjolla oleva poika. Tämä on motivoinut Hawkingia työskentelemään julkisesti autismin kirjon henkilöiden hyväksi.

## Lähteet
3,3'-diklooribentsidiini

**3,3'-diklooribentsidiini** (C12H10N2Cl2) on aromaattisiin amiineihin kuuluva orgaaninen yhdiste. Yhdistettä voidaan käyttää väriaineiden ja polymeerien valmistukseen.

## Ominaisuudet, valmistus ja käyttö
Huoneenlämpötilassa 3,3'-diklooribentsidiini on harmahtavaa, ruskehtavaa tai violettia kiteistä ainetta. Se ei liukene veteen, mutta liukenee esimerkiksi etanoliin, dietyylieetteriin ja bentseeniin. 3,3'-diklooribentsidiinin on osoitettu olevan eläinkokeissa karsinogeenista, ja se voi olla karsinogeenista myös ihmiselle.

3,3'-diklooribentsidiini valmistuksen ensimmäisessä vaihessa o-kloorinitrobentseeni pelkistetään sinkin avulla. Tässä reaktiossa muodostuva yhdiste toisiintuu happamissa oloissa 3,3'-diklooribentsidiiniksi.

3,3'-diklooribentsidiiniä käytetään keltaisten tai punaisten atsovärien, niin kutsuttujen diarylidivärien, valmistamiseen. Sitä käytetään myös polyuretaanielastomeerien valmistukseen.

## Lähteet
Žan Karničnik

**Žan Karničnik** (s. 18. syyskuuta 1994 Slovenj Gradec) on slovenialainen jalkapalloilija, pelipaikaltaan puolustaja. Hän edustaa kotimaassaan Celjeä. Hän on pelannut Slovenian maajoukkueessa vuodesta 2021.

Karničnik pelasi kotimaassaan ensimmäisen pääsarjaottelunsa toukokuussa 2017 liigamestarijoukkue Mariborissa. Hän siirtyi kesällä 2017 Muraan ja voitti Slovenian cupin vuonna 2020 ja liigamestaruuden vuonna 2021. Vuoden 2020 cupfinaalissa Naftaa vastaan hän teki toisen joukkueensa kahdesta maalista. Karničnik pelasi vuonna 2022 bulgarialaisessa Ludogorets Razgradissa ja voitti liigamestaruuden. Vuoden 2023 alussa hän siirtyi Celjeen, aluksi lainasopimuksella, ja voitti vuonna 2024 liigamestaruuden.

Karničnik pelasi Slovenian maajoukkueessa ensimmäisen kerran neljässä MM-karsintaottelussa loka-marraskuussa 2021. Hän pelasi EM-kilpailuissa 2024 täyden peliajan joukkueensa kaikissa neljässä ottelussa ja teki maalin alkulohko-ottelussa Serbiaa vastaan. Hän on pelannut vuoden 2024 loppuun mennessä 34 maaottelua, joissa hän on ollut 29 kertaa avauskokoonpanossa. Hän teki ensimmäisen maajoukkuemaalinsa syyskuussa 2023 EM-karsintaottelussa San Marinoa vastaan ja toisen kesäkuussa 2024 EM-kilpailuissa.

## Lähteet
Presa navarro

**Presa navarro** () on espanjalainen koirarotu. Sillä ei ole FCI:n hyväksyntää, ja Espanjassa se on hyväksytty *Grupos Étnicos*-listalle, joka on eräänlainen esivaihe ennen rodun virallista kansallista hyväksyntää. Espanjassa rodusta huolehtii Navarran Barañainissa toimiva Asociación Sociedad de Amigos del Presa Navarro.

## Ulkonäkö
Silmien väri vaihtelee keltaisesta tummaan pähkinänruskeaan. Karvapeitteen väritys on usein puhtaan sininen, joskin myös kullankeltainen, samppanjanvärinen, suklaanruskea ja musta sallitaan. Kaikki edellä mainitut värit ovat joko yksivärisiä, brindlejä tai niissä on tan-merkit. Valkoiset merkit ovat epätoivottuja, ja valkoista saa esiintyä ainoastaan rintakehässä ja varpaissa. Säkäkorkeus on noin 60-65 cm (sukupuolia tarkemmin erittelemättä), ja 2 cm poikkeama uroksilla ylös- ja nartuilla alaspäin sallitaan. Urokset painavat noin 35-45 kg ja nartut 30-40 kg.


Kuva:Basati Alaunt azules.jpg|sinisiä
Kuva:Perro Basati Alaunt atigrado.jpg|brindle
Kuva:Ejemplar macho de basati alaunt.jpg|musta


## Alkuperä
Rotu on kotoisin Navarrasta, missä se kehitettiin suurriistan metsästykseen ja karjan ajoon, mutta myös vahti- ja seurakoiraksi.

## Lähteet

## Aiheesta muualla
*Asociación Sociedad de Amigos del Presa Navarro
Miha Blažič

**Miha Blažič** (s. 8. toukokuuta 1993 Koper) on slovenialainen jalkapalloilija, pelipaikaltaan keskuspuolustaja. Hän on edustanut vuodesta 2024 Yhdistyneissä arabiemiirikunnissa Kalbaa. Hän on pelannut Slovenian maajoukkueessa vuodesta 2018.

Blažič edusti kotimaassaan Koperia ja Domžalea. Hän voitti molemmissa seuroissa Slovenian cupin kertaalleen. Hän edusti unkarilaista Ferencvárosia kausina 2017–2022 ja voitti neljä kertaa liigamestaruuden sekä kerran cupin. Hän pelasi kaudella 2022–2023 ranskalaisen Angersin joukkueessa 24 Ligue 1 -ottelua ja teki niissä kaksi maalia. Hän siirtyi heinäkuussa 2023 puolalaisseura Lech Poznańiin, jossa hän pelasi yhden kauden aikana 24 Ekstraklasa-ottelua ja teki niissä yhden maalin. Hän siirtyi syyskuussa 2024 Arabiemiraatteihin.

Blažič pelasi useissa Slovenian nuorisomaajoukkueissa. Hän pelasi Slovenian A-maajoukkueessa ensimmäisen kerran kesäkuussa 2018 ystävyysottelussa Montenegroa vastaan. Hän kuului Slovenian joukkueeseen EM-kilpailuissa 2024 mutta ei pelannut turnauksessa minuuttiakaan. Blažič on pelannut vuoden 2024 loppuun mennessä 32 A-maaottelua, joissa hän on ollut 30 kertaa avauskokoonpanossa. Otteluista viisi on kuulunut MM-karsintaan, kahdeksan EM-karsintaan ja 13 Kansojen liigaan.

## Lähteet
Qadiriyya

**Qadiriyya** () on yksi vanhimmista ja laajimmin levinneistä suufilaisista veljeskunnista. Sen perustajahahmona nähdään Bagdadissa vaikuttanut saarnaaja Abd al-Qadir al-Djilani (1077–1166).

Qadiriyya jakautuu kahteen kehitykseltään rinnakkaiseen pääsuuntaukseen. Niistä toinen, jota kutsutaan myös djilalaksi tai djilanaksi, pitää Abd al-Qadiria jumalhahmona, ja se on aina ollut islamilaisten teologien kritiikin kohteena. Toinen suuntaus, jota yleisimmin kutsutaan qadiriyyaksi, poikkeaa muista suufilaisveljeskunnista lähinnä rituaaleiltaan. Se on jakautunut edelleen lukuisiksi haaroiksi, joiden näkemykset eroavat usein huomattavasti toisistaan.

Veljeskunta muodostui Bagdadissa 1200-luvun loppuun mennessä ja levisi sen jälkeen kaikkialle islamilaiseen maailmaan. Sen keskuksena toimii Abd al-Qadirin mausoleumi Bagdadissa, jonka johtajan määräysvalta tunnustetaan kuitenkin vain Irakissa ja Pakistanissa. Qadiriyyaan kuuluvat suufilaisyhteisöt eivät muodosta keskitettyä hierarkkista järjestelmää.

Veljeskunnan jäsenet osallistuivat kolonialismin vastaiseen taisteluun 1800-luvulla Sudanissa ja Algeriassa. Qadiriyya on tärkeä poliittinen voima Länsi-Afrikassa, jossa se edustaa yhteiskunnan konservatiivisimpia aineksia.

## Lähteet
Erik Janža

**Erik Janža** (s. 21. kesäkuuta 1993 Murska Sobota) on slovenialainen jalkapalloilija, pelipaikaltaan vasen laitapuolustaja. Hän on edustanut vuodesta 2019 puolalaista Górnik Zabrzea. Hän on pelannut Slovenian maajoukkueessa vuodesta 2014.

Janža pelasi vuoden 2016 loppuun asti kotimaassaan Muran, Domžalen ja Mariborin joukkueissa. Tämän jälkeen hän on edustanut tšekkiläistä Viktoria Plzeňiä, lainasopimuksella kyproslaista Pafosta, kroatialaista Osijekia ja heinäkuusta 2019 alkaen puolalaista Górnik Zabrzea.

Janža pelasi useissa Slovenian nuorisomaajoukkueissa. Hän pelasi Slovenian A-maajoukkueessa ensimmäisen kerran marraskuussa 2014 ystävyysottelussa Kolumbiaa vastaan. Seuraavan kerran hän pelasi maajoukkueessa vasta kesäkuussa 2023. EM-kilpailuissa 2024 hän pelasi täydet minuutit kolmessa alkulohko-ottelussa mutta sai niissä kaksi varoitusta, joiden vuoksi hän sai yhden ottelun pelikiellon ja oli poissa tappiollisesta neljännesvälieräottelusta. Hän teki 1–1-tasoitusmaalin alkulohko-ottelussa Tanskaa vastaan. Hän on pelannut vuoden 2024 loppuun mennessä 19 A-maaottelua, kaikki avauskokoonpanossa. Hän teki maalin EM-karsinnoissa lokakuussa 2023 Suomea ja marraskuussa 2023 Tanskaa vastaan sekä kesäkuussa 2024 EM-kilpailuissa jälleen Tanskaa vastaan.

## Lähteet
Andrea Briosco

**Andrea Briosco** (1470 Padova – 1532) oli italialainen arkkitehti, kuvanveistäjä ja pronssinvalaja. Hänestä käytettiin nimeä "Riccio" (= 'kiharatukkainen').

Briosco oli syntymäkaupunkinsa Padovan monikupuisen Santa Giustina -kirkon (aloitettu 1516, Leopardin myöhemmin uudestaan suunnittelema) ja San Antonion Capella del Santon (1500) rakentaja. Tunnetumpi hän on kuitenkin pronssitöiden valajana. Hänen päätöinään pidetään Padovan San Antonio -kirkon suurta (3,92 m korkea, 1,12 m leveä) pronssista kandelaaberia (1515), joka on koristeltu ornamenteilla, allegorisilla, mytologisilla ja kristillisillä aiheilla, ja saman kirkon kahta pronssireliefiä *David tanssii arkin edessä* ja *Judit ja Holofernes*. Fyysikko Girolamon ja Antonio della Torren Veronassa San Fermossa olevan pronssi- ja marmorihaudan kauniista, Brioscon laatimista reliefeistä kahdeksan siirrettiin Louvreen. Lontoon Hertford Housen Wallace-kokoelmien hienoa *Nymfien tanssia* esittävää pronssireliefiä arvellaan (ehkä väärin) Brioscon työksi. Venetsian akatemiaa varten hän valmisti neljä reliefiä, jotka kuuluvat renessanssin parhaimpiin.

## Lähteet

## Aiheesta muualla
Riccio

**Riccio** tarkoittaa muun muassa seuraavia:

* Andrea Briosco eli *Riccio* (1470–1532) italialainen kuvataiteilija, pronssitöiden tekijä
* David Rizzio, myös *David Riccio* (1533–1566), italialainen hovimies ja Skotlannin hallitsijan Maria Stuartin uskottu
* Pat Riccio (1918–1982), kanadalainen altto- ja baritonisaksofonisti
Timi Max Elšnik

**Timi Max Elšnik** (s. 29. huhtikuuta 1998 Zlatoličje) on slovenialainen jalkapalloilija, pelipaikaltaan keskikenttäpelaaja. Hän on edustanut heinäkuusta 2024 alkaen serbialaista Belgradin Punaista tähteä. Hän on pelannut Slovenian maajoukkueessa vuodesta 2021.

Elšnik pelasi vuosina 2015–2019 Englannissa. Hän kuului Derby Countyn omistukseen mutta pelasi aikuisten sarjoissa lainalla kakkosliigassa Swindon Townissa, Mansfield Townissa ja Northampton Townissa. Tammikuussa 2020 hän teki sopimuksen slovenialaisseura Olimpija Ljubljanan kanssa. Hän pelasi 4,5 kauden aikana Slovenian liigassa 129 ottelua ja teki niissä 21 maalia. Hän voitti liigamestaruuden 2023 sekä cupin vuosina 2021 ja 2023.

Elšnik pelasi Slovenian alle 17-, alle 18-, alle 19- ja alle 21-vuotiaiden maajoukkueissa. Hän pelasi Slovenian A-maajoukkueessa ensimmäisen kerran lokakuussa 2021 MM-karsintaottelussa Maltaa vastaan. Hän pelasi EM-kilpailuissa 2024 avauskokoonpanossa joukkueensa kaikki neljä ottelua. Hän on pelannut vuoden 2024 loppuun mennessä 25 A-maaottelua, joissa hän on ollut avauskokoonpanossa 20 kertaa. Hän teki maalin maaliskuussa 2024 ystävyysottelussa Portugalia vastaan.

## Lähteet
Moraalinen enemmistö

**Moraalinen enemmistö** () oli vuosina 1979–1989 toiminut yhdysvaltalainen poliittinen järjestö. Järjestön perustaja olivat uskonnollinen johtaja ja televisio-evankelista Jerry Falwell, jonka pyrkimyksenä oli edistää konservatiivisia yhteiskunnallisia arvoja. Vaikka moraalinen enemmistö lakkautettiin 1989, se loi pohjan kristilliselle oikeistolle amerikkalaisen politiikan muutosvoimana.

Moraalisen enemmistön synty ilmensi kristllisen fundamentalismin uutta poliittisuutta. Moraalisessa enemmistössä oli suuri määrä Eteläisen baptistikonvention pappeja, jotka olivat pitäytyneet aikaisemmin tiukasti erossa politiikasta. Eteläisen baptistikonvention uusi johto piti tuolloin välttämätöntä hakea muutosta maan tilanteeseen.

## Politiikka
Moraalisen enemmistön linja oli perhe- ja amerikkalaismyönteinen. Järjestö ajoi konservatiivisia yhteiskunnallisia arvoja ja vastusti erityisesti aborttia ja pornografiaa. Järjestö kannatti lisäksi puolustusmenojen lisäämistä, voimakasta kommunisminvastaista ulkopolitiikkaa sekä Yhdysvaltain jatkuvaa tukea Israelille. Järjestö tunnetaan kristillisen oikeiston liikkeellepanijana.

## Historia
Moraalinen enemmistö perustettiin vastauksena 1960- ja 1970-lukujen yhteiskunnalliseen ja kulttuuriseen muutokseen. Kristilliset fundamentalistit olivat huolestuneita kehityksestä, jonka nähtiin heikentävän maan perinteisiä moraalisia arvoja. Moraalikäsitystä haastavia liikeitä olivat kansalaisoikeusliike, feminismi, homojen oikeuksia ajava liike, nuorten keskuudessa yleistynyt liberaali seksuaalimoraali sekä evoluutio-opetus. Lisäksi Moraalinen enemmistö vastusti korkeimman oikeuen päätöksiä, jotka kielsivät ryhmärukoukset ja Raamatun lukemisen julkisissa kouluissa sekä liittovaltion tasolla vahvistetun aborttioikeuden.

Moraalinen enemmistö perustettiin 1979 ja sen vaikutus amerikkalaiseen politiikkaan oli välitön. Liikkeen katsotaan auttaneen Ronald Reaganin voittoon presidentinvaaleissa 1980. Järjestö säilyi poliittisena voimana 1980-luvulla toimien niin osavaltion kuin liittovaltion tasolla. Vuosikymmenen loppupuolella järjestö kohtasi kuitenkin sisäisiä vaikeuksia ja kannatuksen hiipumista. Falwell erosi järjestön puheenjohtajuudesta 1987.

Liikkeen sisäiset erimielisyydet tulivat julkiseksi, kun Falwell tuki presidentinvaalikampanjassa George H. W. Bushia toisen evankelistan, Pat Robertsonin sijasta. Ryhmän varainkeruu väheni dramaattisesti ja järjestö lakkautettiin 1989. Falwell julisti kuitenkin, että järjestö saavutti tehtävänsä.

## Katso myös
* Jerry Falwell

## Lähteet
Paul Aron

**Paul Aron** (4. helmikuuta 2004 Tallinna) on virolainen moottoriurheilija. Vuosina 2012–2018 hän kilpaili kartingissa. Vuonna 2019 hän siirtyi formulasarjoihin, kilpaillen sekä ADAC Formula 4 että Italian Formula 4-sarjoissa. Jälkimmäisessä hän oli sarjan kolmas. Vuonna 2023 Aron kilpaili kansainvälisessä F3-sarjassa, voittaen yhden kilpailun ja ollen kokonaistuloksissa kolmas. Kaudella 2024 hän kilpailee Hitech-tallissa F2-sarjassa. Aron ajoi myös kaksi osakilpailua Formula E -sarjassa.

Aronin isoveli on moottoriurhelija Ralf Aron.

## Formula 1 -tulokset

## Lähteet
Adam Gnezda Čerin

**Adam Gnezda Čerin** (s. 16. heinäkuuta 1999 Postojna) on slovenialainen jalkapalloilija, pelipaikaltaan keskikenttäpelaaja. Hän on edustanut vuodesta 2022 kreikkalaista Panathinaikosta. Hän on pelannut Slovenian maajoukkueessa vuodesta 2020.

Gnezda Čerin nousi Domžalen junioreista edustusjoukkueeseen kaudella 2017–2018. Hän siirtyi saksalaisseura Nürnbergiin syyskuussa 2019 mutta pelasi seuran edustusjoukkueessa vain viisi 2. Bundesliigan ottelua. Kaudet 2020–2022 hän pelasi lainasopimuksella kroatialaisessa Rijekassa. Hän siirtyi heinäkuussa 2022 kreikkalaisseura Panathinaikosiin.

Gnezda Čerin pelasi useissa Slovenian nuorisomaajoukkueissa. Hän pelasi Slovenian A-maajoukkueessa ensimmäisen kerran marraskuussa 2020 ystävyysottelussa Azerbaidžania vastaan. Hän pelasi EM-kilpailuissa 2024 Slovenian kaikki neljä ottelua alusta loppuun. Hän on pelannut vuoden 2024 loppuun mennessä 41 A-maaottelua, joissa hän on ollut avauskokoonpanossa 38 kertaa. Hän on tehnyt viisi A-maaottelumaalia: marraskuussa 2021 MM-karsintaottelussa Kyprosta, kesäkuussa 2022 Kansojen liigan ottelussa Serbiaa, lokakuussa 2023 EM-karsintaottelussa Pohjois-Irlantia, maaliskuussa 2024 ystävyysottelussa Portugalia ja marraskuussa 2024 Kansojen liigan ottelussa Itävaltaa vastaan.

## Lähteet
Konsta Launonen

**Konsta Launonen** (s. 18. lokakuuta 2002) on suomalainen pesäpalloilija. Launonen edustaa Superpesiksessä pelaavaa kasvattajaseuraansa Pattijoen Urheilijoita. Hän pelaa sisäpelissä etenijänä tai vaihtajana ja ulkopelissä etukentällä. Launonen on pelannut 21 Superpesiksen runkosarjan ottelua. Näissä otteluissa hän on tuonut 11 juoksua ja kerännyt 55 kärkilyöntipistettä. Launonen on pelannut yhden Superpesiksen ylempien pudotuspelien ottelun. Tässä ottelussa hän on kerännyt kolme kärkilyöntipistettä. Tilastot päivitetty 18. toukokuuta 2024.

## Lähteet
Baba Farid

**Hazrat Fariduddin Masud Gunj Shakar** eli **Baba Farid** (; 1. huhtikuuta 1173 Kothewal, Punjab – 1. toukokuuta 1266 Pakpattan, Punjab) oli muslimisaarnaaja ja -mystikko sekä runoilija. Hän oli yksi suufilaisen chishti-koulukunnan perustajista. Baba Farid on kunnioitettu hahmo paitsi muslimien, myös hindujen ja sikhien keskuudessa. Häntä pidetään tärkeänä pandžabin kirjakielen kehittäjänä, joka loi pohjan pandžabinkieliselle kirjallisuudelle.

Baba Farid syntyi Kothewal-nimisessä kylässä ja sai varhaisimman koulutuksensa Multanissa. Hän tapasi Multanissa suufipyhimys Qutbuddin Bakhtiar Kakin ja siirtyi sitten opiskelemaan islamia tämän johdolla Delhiin. Baba Faridista tuli Qutbuddin Bakhtiar Kakin hengellinen seuraaja tämän kuoltua vuonna 1235. Baba Farid asettui Ajodhaniin (nykyinen Pakpattan) ja tapasi matkallaan sinne Nizamuddin Auliyan, josta tuli hänen oppilaansa ja myöhemmin seuraajansa. Hänen pyhäkkönsä sijaitsee Pakpattanissa. Guru Nānak keräsi ja säilytti Baba Faridin runoja, joita sisällytettiin myöhemmin Guru Granth Sahibiin.

Baba Faridilla oli kolme vaimoa, viisi poikaa ja kolme tytärtä. Hän sai arvonimen Gunj Shakar (Ganj-e-Shakar), jonka alkuperä on epäselvä. Vuonna 1998 Intian Faridkotiin perustettiin Baba Farid University of Health Sciences.

## Lähteet
Jan Mlakar

**Jan Mlakar** (s. 23. lokakuuta 1998 Ljubljana) on slovenialainen jalkapalloilija, pelipaikaltaan hyökkääjä. Hän on edustanut elokuusta 2023 italialaista Pisaa. Hän on pelannut Slovenian maajoukkueessa vuodesta 2021.

Mlakar siirtyi kotimaansa Domžalen junioreista italialaisseura Fiorentinaan tammikuussa 2015. Hän pelasi Fiorentinan edustusjoukkueessa yhden Serie A -ottelun huhtikuussa 2017 ja lainalla Veneziassa kolme Serie B -ottelua marras-joulukuussa 2017. Hän palasi tammikuussa 2018 Sloveniaan Mariborin joukkueeseen, jonka pelaajana hän voitti liigamestaruuden vuonna 2019 ja oli liigan maalintekijätilaston jaetulla kärkipaikalla kaudella 2020–2021. Hän pelasi noina vuosina myös Englannissa, jossa hän oli Brighton & Hove Albionin omistuksessa mutta sai peliaikaa lainapesteillä Queens Park Rangersissa ja Wigan Athleticissa yhteensä seitsemässä mestaruussarjaottelussa. Kaudet 2021–2023 Mlakar edusti kroatialaista Hajduk Splitia. Hän pelasi Kroatian liigassa 64 ottelua, joissa hän teki 18 maalia, ja voitti kahdesti Kroatian cupin. Hän siirtyi elokuussa 2023 Italian Serie B:ssä pelaavaan Pisaan.

Mlakar pelasi useissa Slovenian nuorisomaajoukkueissa. Hän pelasi Slovenian A-maajoukkueessa ensimmäisen kerran kesäkuussa 2021 ystävyysotteluissa Pohjois-Makedoniaa ja Gibraltaria vastaan. EM-kilpailuissa 2024 hän pelasi avauskokoonpanossa joukkueensa kaikki neljä ottelua. Hän on pelannut vuoden 2024 loppuun mennessä 26 A-maaottelua, joissa hän on ollut avauskokoonpanossa 23 kertaa. Hän on tehnyt neljä A-maaottelumaalia: kesäkuussa 2021 Gibraltaria, syyskuussa 2023 EM-karsintaottelussa San Marinoa, kesäkuussa 2024 ystävyysottelussa Armeniaa ja lokakuussa 2024 Kansojen liigan ottelussa Kazakstania vastaan.

## Lähteet
Kong Nay

**Kong Nay** (; 15. maaliskuuta 1944 Kâmpôt – 28. kesäkuuta 2024) oli kambodžalainen laulaja ja kielisoittaja. Hänen käyttämänsä soitin on vuonna 2016 Unescon aineettoman kulttuuriperinnön luetteloon lisätty chapei dang veng.

Kong sokeutui 4-vuotiaana isorokon komplikaationa. Hän aloitti soitonopintonsa enonsa tai setänsä johdolla 13-vuotiaana. Kong palkittiin muun muassa Phnom Penhissä vuonna 1991 pidetyssä chapeikilpailussa. Vuosina 1991–2007 hän oli Kambodžan kulttuuriministeriön palveluksessa. Hän sai kulttuuriministeriöltä vuonna 2001 "chapein mestarin" arvonimen. Kongin laulun sanojen lähteisiin kuuluu Reamker-eepos.

Kong on esiintynyt Isossa-Britanniassa, Australiassa, Uudessa-Seelannissa, Japanissa ja Yhdysvalloissa. Hänen musiikkiaan on julkaistu muun muassa albumeilla *A Cambodian Bard* (2006), *Mekong Delta Blues* (2007) ja *The Rough Guide to Psychedelic Cambodia* (2014). Kong esiintyi YK:n Ihmisoikeuksien päivän tapahtumissa vuonna 2010. Hän on tehnyt yhteistyötä rock- ja jazzmuusikoiden sekä orkesterin kanssa. Hän on myös kouluttanut chapeinsoittajia ja osallistunut tapahtumien järjestämiseen vammaisten oikeuksien hyväksi.

Kongille myönnettiin vuonna 2017 Japanissa Fukuokan taide- ja kulttuuripalkinto.

## Lähteet
Yksin isäksi

**Yksin isäksi** on Yle Areenassa julkaistu viisiosainen suomalainen dokumenttisarja, jossa seurataan transmies Nooan matkaa hedelmöityshoitojen avulla itselliseksi biologiseksi isäksi.

## Jaksot

## Lähteet

## Aiheesta muualla
* ''Yksin isäksi'' Yle Areenassa
* Isä, joka synnytti | Yle Uutiset 13.5.2024
Sunnfjord

**Sunnfjord** on Norjan kunta Vestlandin läänissä. Se muodostettiin vuonna 2020 yhdistämällä Førden, Naustdalin, Gaularin ja Jølsterin kunnat. Kunnan maapinta-ala on 2&nbsp;065 neliökilometriä ja asukkaita oli vuoden 2024 alussa 22&nbsp;450.

## Media
Paikallislehti *[[Firda]]* ilmestyy neljästi viikossa.

## Lähteet

## Aiheesta muualla
Førden kirkko (Sunnfjord)

**Førden kirkko** () on Sunnfjordin kunnassa Vestlandin läänissä Norjassa sijaitseva puinen pitkäkirkko vuodelta 1885.
## Lähteet

## Aiheesta muualla
Førden lentoasema

**Førden lentoasema** () on Norjan Vestlandin läänissä, Sunnfjordin kunnassa Førden lähellä sijaitseva lentoasema. Se avattiin vuonna 1986.
## Lähteet

## Aiheesta muualla
Onkogenomiikka

**Onkogenomiikka** tarkoittaa genomiikan alaa, joka tutkii ja karakterisoi syöpään liittyviä geenejä. Onkogenomiikka keskittyy syövän genomiikkaan, epigenomiikkaan ja transkriptiomuutoksiin. Syöpä on yleisnimity pahanlaatuisille kasvaintaudeille, joka johtuu DNA:han kertyineistä mutaatioista ja epigeneettisistä muutoksista. Syövässä tämä johtuu solun säätelemättömään jakautumiseen ja kasvaimen tai kasvaimien muodostumiseen. Onkogenomiikan tavoite on löytää uusia onkogeenejä tai kasvainten kasvua estäviä geenejä, jotka voisivat laajentaa ymmärrystä syöpädiagnostiikkaan, syöpähoidon ennustamiseen ja syöpähoitojen kohteita. Targetoitujen syöpähoitojen kuten imatinibin, joka on tyrosiinikinaasientsyymin inhibiittori, menestys on lisännyt toivoa onkogenomiikan mahdollisuuksista löytää uusia syöpähoitojen kohteita.

Onkogenomiikka auttaa ymmärtämään eri syöpätyyppien patofysiologisissa toimintamekanismeja, jotka edistävät syöpäkasvainten syntyä. Kun onkogenomiikan myötä ymmärretään eri syöpätyyppien tarkat toimintamekanismit, voidaan tällöin syöpäpotilaille soveltaa targetoitua syöpähoitoa, jossa hoito on räätälöity potilaan spesifille syöpätyypille. HGP-hanke eli Human Genome Project on edistänyt onkogenomiikan alaa ja edistänyt tukijoiden kykyä etsiä onkogeenejä. Genomin sekvensointi ja epigeneettisen profiilin selvittäminen ovat onkogenomiikan kulmakiviä.

## Mitokondriaaliset mutaatiot
Mitokondriaaliset mutaatiot liittyvät kasvainten syntymiseen. Neljänlaisia mitokondriaalisia mutaatioita on identifoitu, jotka ovat seuraavat: pistemutaatiot (engl. point mutations), häviämät (engl. deletions), kahdentumat (engl. copy number mutations) ja liittymät (engl. insertions).

### Diagnostiset sovellukset
Jotkin mitokondriaalista DNA:ta targetoivat syöpälääkkeet ovat osoittautuneet toimiviksi kasvainsolujen tappamisessa.

## Syövän biomarkkerit
Monet biomarkkerit ovat oleellisia syövän edistymisasteen arvioinnissa, diagnostiikassa, prognostiikassa ja hoidossa. Biomarkkereita onkogenomiikassa ovat esimerkiksi SNP:it kromosomimutaatiot, geenin promoottorialueen metylaatio ja tietyn proteiinin tai proteiinien korkeat tai alhaiset pitoisuudet esimerkiksi veressä. Vuosien 2013 ja 2019 välillä vain 6.8 % syöpäpotilaista läpikävivät geenitestausta kahdessa Yhdysvaltojen osavaltiossa; tämä viittaa siihen, että prognostisesti oleellista tietoa ei hyödynnetä tarpeeksi.

## Lähteet
Ari Alatossava

**Ari Alatossava** (s. 14. huhtikuuta 1965) on suomalainen kuntajohtaja. Hänet valittiin Oulun kaupunginjohtajaksi huhtikuussa 2024. Alatossava sai 39 ääntä ja hänen vastaehdokkaansa Timo Reina 28 ääntä. Hän toimi Oulun vs. kaupunginjohtajana marraskuusta 2023 ja sitä ennen Oulun kaupungin konsernijohtajana. Alatossava toimi Iin kunnanjohtajana vuodesta 2015 vuoteen 2021, jolloin hänet valittiin Oulun kaupungin konsernijohtajaksi. Alatossava on koulutukseltaan filosofian maisteri, pääaineenaan aate- ja oppihistoria. Aikaisemmin hän on toiminut Iin Micropolis Oy:n toimitusjohtajana.

## Lähteet
Vassenden

**Vassenden** on taajama Sunnfjordin kunnassa Vestlandin läänissä Norjassa. Taajaman pinta-ala on 0,4 neliökilometriä ja asukasluku 327 vuonna 2023.
## Lähteet

## Aiheesta muualla
Esko Paalanen

**Esko Sakari Paalanen** (6. lokakuuta 1926 Kemi – 2004) oli suomalainen diplomi-insinööri, joka vaikutti merkittävästi Suomen urheilu- ja liikuntalaitosten kehittämiseen.

## Henkilöhistoria
Esko Paalasen vanhemmat olivat asemapäällikkö Kaarlo Evert Paalanen ja Edla Sofia Kitunen. Hän avioitui 1954 hammaslääkäri Evi Maria Kaartisen kanssa. Paalanen tuli ylioppilaaksi Haapamäen yhteiskoulusta 1945 ja valmistui diplomi-insinööriksi Teknillisestä korkeakoulusta 1950. Hän oli maataloushallituksen insinööri 1950–1952, Valtion urheilulautakunnan toimistoinsinööri 1952–1956, Kenttä ja Vesi Oy:n toimitusjohtaja 1956–1964, Mavera Oy:n toimitusjohtaja 1964–1965 ja opetusministeriön ylimääräinen toimistoinsinööri 1966–1972 ja yli-insinööri 1972–1990.

Valtion urheilulautakunnan palveluksessa Paalanen oli Suomessa ensimmäinen toimistoinsinöörinä ja urheilualan muuna kuin opetuksen asiantuntijana toiminut virkamies. Opetusministeriöön tultuaan 1966 hänestä tuli urheilulaitosten suunnittelun ja rakentamisen johtava erityisasiantuntija. Esimerkkejä työn kohteista ovat urheilukentät, uima- ja jäähallit ja hiihtostadionit. Paalanen vaikutti huomattavasti urheilu- ja liikuntalaitosten suunnitteluun ja rakentamiseen myös alan ohjeistusten laatimisen ja julkaisemisen kautta.

## Julkaisuja
* *Urheilukenttien hoito*, 1954
* *Urheilukentät: 3*, 1976
* *Uimarantojen suunnittelu, rakentaminen ja hoito*, 1979
* *Urheilulaitokset*, 1980
* *Urheilu- ja liikuntalaitokset. 1, Rahoitus, kustannukset, rakennuttaminen*, 1980
* *Urheilu- ja liikuntalaitokset. 2*, 1980
* *Uima- ja jäähallien teknillinen suunnittelu, taloudellinen käyttö ja saneeraus*, 1984

## Lähteet
Vembu-Tembumaa

**Vembu-Tembumaa** on vuonna 2001 avattu virolainen huvipuisto, joka sijaitsee Sakun kuntaan kuuluvassa Kurtnan kylässä. Se sijaitsee noin 25 kilometriä etelään Tallinnasta. Puistossa on muun muassa vesiliukumäkiä sekä auto- ja minigolfratoja. Huvipuistoalueen yhteydessä sijaitsee myös asuntovaunu- ja leirintäalue.

## Lähteet

## Aiheesta muualla
* Viralliset kotisivut 
* Vembu-Tembumaan perhepuisto – Visit Estonia
Horațiu Moldovan

**Horațiu Alexandru Moldovan** (s. 20. tammikuuta 1998 Cluj-Napoca) on romanialainen jalkapalloilija, pelipaikaltaan maalivahti. Hän edustaa Espanjan Primera Divisiónissa pelaavaa Real Oviedoa lainalla saman sarjan Atlético Madridista. Hän on pelannut Romanian maajoukkueessa vuodesta 2022.

## Seurajoukkueura
Moldovan aloitti liigauransa Romanian toisella sarjatasolla ollessaan Clujsta lainalla Hermannstadtissa ja Energeticianussa. Hän jatkoi kakkostasolla siirryttyään helmikuussa 2019 Ripensia Timișoaraan. Heinäkuussa 2019 hän siirtyi pääsarjajoukkue Sepsiin mutta ei saanut peliaikaa, joten puoli vuotta myöhemmin hän palasi Ripensiaan. Hän pelasi neljä ensimmäistä pääsarjaotteluaan elo-syyskuussa 2020 UTA Aradin joukkueessa. Hän siirtyi tammikuussa 2021 Rapid Bukarestiin, joka nousi keväällä 2021 pääsarjaan. Moldovan pelasi Rapidissa 2,5 kauden aikana 98 pääsarjaottelua.

Moldovan siirtyi tammikuussa 2024 Espanjan La Ligassa pelaavaan Atlético Madridiin mutta jäi seurassa varamaalivahdin rooliin vailla peliaikaa. Elokuussa 2024 Moldovan siirtyi yksivuotisella lainasopimuksella Italian Serie B:n Sassuoloon. Kaudella 2024–2025 hän pelasi Sassuolon voittamassa Serie B:ssä 27 ottelua, joissa hän päästi 27 maalia. Nollapelejä hän pelasi 11. Kaudeksi 2025–2026 Moldovan lainattiin La Ligaan nousseeseen Real Oviedoon.

## Maajoukkueura
Moldovan pelasi Romanian maajoukkueessa ensimmäisen kerran marraskuussa 2022 ystävyysottelussa Sloveniaa vastaan. Kesäkuusta 2023 alkaen hän on ollut maajoukkueen ykkösmaalivahti. Hän on pelannut elokuun 2025 loppuun mennessä 14 maaottelua.

## Lähteet
Denis Alibec

**Denis Alibec** (s. 5. tammikuuta 1991 Mangalia) on romanialainen jalkapalloilija, pelipaikaltaan hyökkääjä. Hän edustaa qatarilaista Muaitheria. Hän on pelannut Romanian maajoukkueessa vuodesta 2015.

Alibec on edustanut kotimaansa seurojen lisäksi italialaista Interiä, Interistä lainalla belgialaista Mecheleniä ja italialaista Bolognaa, turkkilaista Kayserisporia, kreikkalaista Atromitosia ja elokuusta 2023 alkaen qatarilaista Muaitheria. Hän on pelannut Romanian Liga I:ssä 238 ottelua, joissa hän on tehnyt 84 maalia, Italian Serie A:ssa kolme ottelua, Belgian Pro Leaguessa 11 ottelua, joissa hän on tehnyt yhden maalin, Turkin Superliigassa 15 ottelua, joissa hän on tehnyt kaksi maalia, Kreikan Superliigassa 13 ottelua, joissa hän on tehnyt kaksi maalia, ja Qatar Stars Leaguessa 21 ottelua, joissa hän on tehnyt viisi maalia. Alibec on voittanut Romanian liigamestaruuden Astra Giurgiussa vuonna 2016, Clujssa vuonna 2022, joskin hän pelasi joukkueessa vain kauden alkupuoliskon lainalla, ja Farul Constanțassa vuonna 2023. Hän voitti Romanian cupin Astra Giurgiun joukkueessa vuonna 2014 mutta hänet ajettiin ulos kentältä rikkeen vuoksi loppuottelun jatkoajalla. Hän kuului italialaisen Interin joukkueeseen sen voittaessa seurajoukkueiden maailmanmestaruuden joulukuussa 2010 mutta ei päässyt turnauksessa kentälle.

Alibec pelasi Romanian alle 17-, alle 19- ja alle 21-vuotiaiden maajoukkueissa. Hän pelasi Romanian A-maajoukkueessa ensimmäisen kerran lokakuussa 2015. EM-kilpailuissa 2016 hän pääsi vaihdosta kentälle ensimmäisessä alkulohko-ottelussa Ranskaa vastaan ja pelasi avauskokoonpanossa 57 minuuttia loukkaantumiseensa saakka kolmannessa alkulohko-ottelussa Albaniaa vastaan. Hän on pelannut huhtikuun 2024 loppuun mennessä 37 maaottelua ja tehnyt niissä viisi maalia: toukokuussa 2016 ystävyysottelussa Ukrainaa, syyskuussa 2020 Kansojen liigan ottelussa Itävaltaa, maaliskuussa 2023 EM-karsintaottelussa Andorraa, syyskuussa 2023 EM-karsintaottelussa Israelia ja marraskuussa 2023 EM-karsintaottelussa Sveitsiä vastaan.

## Lähteet
Radu Drăgușin

**Radu Matei Drăgușin** (s. 3. helmikuuta 2002 Bukarest) on romanialainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Tottenham Hotspuria. Hän pelasi Italiassa vuosina 2018–2024. Hän on pelannut Romanian maajoukkueessa vuodesta 2022.

Drăgușin siirtyi italialaisseura Juventuksen junioreihin elokuussa 2018. Hän pelasi Juventuksen edustusjoukkueessa kaudella 2020–2021 yhden Serie A -ottelun, kaksi Juventuksen voittaman Italian cupin ottelua ja yhden Mestarien liigan ottelun. Hän pelasi lainasopimuksilla Serie A:ssa 13 ottelua Sampdoriassa kauden 2021–2022 alkupuoliskolla ja seitsemän ottelua Salernitanassa saman kauden lopulla. Kaudella 2022–2023 hän pelasi lainalla Genoan joukkueessa 38 Serie B -ottelua, joissa hän teki neljä maalia. Hän siirtyi Serie A:han nousseen Genoan omistukseen kesällä 2023. Hän pelasi kauden 2023–2024 alkupuoliskolla Serie A:ssa 19 ottelussa täydet minuutit ja teki maalin marraskuussa Hellas Veronaa sekä joulukuussa Inter Milanoa vastaan. Hän siirtyi tammikuussa 2024 englantilaisseura Tottenhamiin, jossa hän pelasi loppukauden aikana yhdeksän valioliigaottelua. Kaudella 2024–2025 hän pelasi Valioliigassa 16 ottelua. Tottenhamin voittamassa Eurooppa-liigassa hän pelasi seitsemän ottelua. Hän oli polven ristisidevamman vuoksi sivussa tammikuulta alkaen koko loppukauden.

Drăgușin pelasi useissa Romanian nuorisomaajoukkueissa. Hän pelasi Romanian A-maajoukkueessa ensimmäisen kerran maaliskuussa 2022 ystävyysottelussa Kreikkaa vastaan. Hän pelasi täyden ajan Romanian kaikissa neljässä ottelussa EM-kilpailuissa 2024. Hän on pelannut 7. heinäkuuta 2025 mennessä 27 maaottelua, joissa hän on ollut 24 kertaa avauskokoonpanossa. Ensimmäisen maaottelumaalinsa hän teki Kansojen liigan ottelussa Kyprosta vastaan lokakuussa 2024.

## Lähteet
Vuoden 2004 Atlantin hurrikaanikausi

**Vuoden 2004 Atlantin hurrikaanikausi** käsittää hurrikaanit ja niitä heikommat trooppiset myrskyt, joita nimettiin Atlantilla 1. kesäkuuta – 30. marraskuuta 2004. Virallisen kauden rajat on asetettu kaudelle, jonka aikana esiintyy 97&nbsp;% hurrikaaneista. Yksittäisiä tapauksia on kauden ulkopuolellakin.

Vuoden 2004 kausi oli yksi tuhoisimmista. Hurrikaanien takia kuoli yli 3&nbsp;100 ihmistä.

## Lähteet

## Aiheesta muualla
Gustav Berauer

**Gustav ”Gustl” Berauer** (s. 5. marraskuuta 1912 Petzer, Itävalta-Unkari – 18. toukokuuta 1986 Schliersee, Saksan liittotasavalta) oli Tšekkoslovakiaa ja Saksaa edustanut sudeettisaksalainen yhdistetyn hiihdon urheilija. Sotien jälkeen 1950- ja 1960-luvuilla Länsi-Saksan talviurheilun johtajia.

## Urheilu-ura talviurheilussa kahden maan edustajana
Gustl Berauer syntyi ja eli nuoruutensa Riesengebirgen alueella Tšekkoslovakian pohjoisosassa Puolan vastaisella rajalla. Sudeettisaksalainen Berauer osallistui vuoden 1936 Garmisch-Partenkirchenin talviolympialaisiin Tšekkoslovakian edustajana lajinaan yhdistetyn hiihto. Hänen sijoituksensa oli 14. Lisäksi hän oli 18&nbsp;km:n hiihdossa sijalla 21. Lisäksi hän oli Tšekkoslovakian 4&nbsp;x&nbsp;10&nbsp;km:n viestinviejänä ja teki joukkueensa parhaan ajan sen sijoittuessa viidenneksi. Vuoden 1937 Chamonix’n MM-kisoissa hän sijoittui yhdistetyssä viidenneksi ja vuoden 1938 Lahden MM-kisoissa 15:nneksi.

Saksan miehitettyä Tšekkoslovakian sudeettialueet vuonna 1938 Berauer liittyi Saksan joukkueeseen. Hän liittyi myös natsipuolueeseen marraskuussa 1938 ja SS:n jäseneksi. Hiihdon maailmanmestaruuskilpailuissa Zakopanessa vuonna 1939 hänestä tuli ensimmäinen pohjoismaisten hiihtolajien saksalainen maailmanmestari. Hän pystyi puolustamaan menestyksekkäästi titteliään vuoden 1941 maailmanmestaruuskilpailuissa Cortina d’Ampezzossa, mutta nämä MM-kisat peruttiin virallisesti Kansainvälisen hiihtoliiton (FIS) kongressissa vuonna 1946. Maaliskuussa 1941 hän voitti yhdistetyn myös Salpausselän kisoissa.

## Toisen maailmansodan sotilas ja sen jälkeen urheilujohtaja

Gustl Berauer osallistui Toiseen maailmansotaan kersanttina vuoristojääkäreissä. Hän haavoittui itärintamalla eikä voinut sen jälkeen palata aktiiviurheilijaksi. Sen jälkeen hän työskenteli hiihdonopettajana. Vuonna 1951 Berauer avasi oman urheiluliikkeen asuinseudullaan Schlierseessä Baijerissa. Vuosina 1962–1970 hän oli Saksan hiihtoliiton varapuheenjohtaja. Hän oli Saksan urheiluliiton johtokunnan jäsen vuosina 1966–1970. Vuosina 1963–1975 hän oli FIS:n pohjoismaisen yhdistetyn komitean puheenjohtaja. Gustl Berauer kuoli Schlierseessä vuonna 1986. Hänen poikansa Christoph Berauer jatkoi isänsä perustamaa urheiluliketoimintaa.

## Viitteet
Frédéric Lordon

**Frédéric Lordon** on ranskalainen taloustieteilijä ja filosofi, CNRS:n tutkimusjohtaja *Centre européen de sociologie et de science politique de Paris*. Hän on vaikutusvaltainen hahmo Ranskan *Nuit-debout*-liikkeessä ja on säännöllisesti osallistunut ranskalaisille painetuille ja yleisradiomedialle Ranskan ja Euroopan politiikasta sekä kirjoittaa säännöllisesti mielipidekolumnia *[[Le Monde diplomatique]]* -lehdelle.

Hän on puolustanut kommunismia vaihtoehtona kapitalismille kirjoissa, artikkeleissa ja mediaesiintymisissä ja ollut mukana projektissa, jossa yhteiskuntatieteet pohjautuvat Spinozan inspiroimaan materialismiin.

Frédéric Lordon valmistui École nationale des ponts et chausséesista, HEC Parisista ja EHESSistä.

## Lähteet

## Aiheesta muualla
Sammattijärvi

**Sammattijärvi** on Kyrönjoen vesistöalueeseen kuuluva keskikokoinen järvi Seinäjoen kaupungissa, Etelä-Pohjanmaan maakunnassa. Vesistö kuuluu Etelä-Pohjanmaan ELY-keskuksen ympäristövastuualueeseen.

## Lähteet
Haapalampi (Seinäjoki)

**Haapalampi** on Lapuanjoen vesistöalueeseen kuuluva keskikokoinen järvi Seinäjoen kaupungissa, Etelä-Pohjanmaan maakunnassa. Vesistö kuuluu Etelä-Pohjanmaan ELY-keskuksen ympäristövastuualueeseen.

## Lähteet
Autumn Peltier

**Autumn Peltier** (s. 27. syyskuuta 2004 Manitoulin, Ontario) on kanadalainen kansalaisaktivisti, joka toimii Pohjois-Amerikan alkuperäisasukkaiden oikeuksia ajavissa liikkeissä sekä ympäristöliikkeissä. 
Anishinaabe-kansaan kuuluva Peltier on kotoisin Ontarion Manitoulinin saarella sijaitsevasta Wiikwemkoongin reservaatista ja asuu Ottawassa. 

Peltier tuli maailmanlaajuisesti tunnetuksi vuonna 2018, jolloin hän  pitämässään puheessa kehotti maailman johtajia panostamaan vesiensuojeluun. Hän on osallistunut myös muun muassa Maailman talousfoorumin keskustelutilaisuuksiin ilmastonmuutoksen vaikutuksista. Vuonna 2019 Peltier valittiin BBC:n julkaisemalle vaikutusvaltaisten naisten 100 Women -listalle. Peltier on saanut lukuisia palkintoja ja tunnustuksia. Hän on ollut muun muassa ehdolla Kansainvälisen lasten rauhanpalkinnon saajaksi 2017, 2018 ja 2019.

## Lähteet
Varpulan tekojärvi

**Varpulan tekojärvi** on Lapuanjoen vesistöalueeseen kuuluva melko iso järvi Seinäjoen kaupungissa, Etelä-Pohjanmaan maakunnassa. Vesistö kuuluu Etelä-Pohjanmaan ELY-keskuksen ympäristövastuualueeseen.

## Lähteet
Lill

**Lill** on naisen etunimi. Se on lyhentymä useista *Lill*-alkuisista nimistä, kuten Lillemorista, Lillistä ja Lillystä. Lill esiintyy jälkiosana yhdysnimessä Ingalill.

Digi- ja väestötietoviraston mukaan Suomessa on toukokuuhun 2024 mennessä tilastoitu noin 30–60 Lill-nimistä naista.

## Nimipäivät
Norjassa Lill’illä on nimipäivä 27.&nbsp;helmikuuta.

Vuosina 1993–2000 Lill-nimi sisältyi myös Ruotsin almanakkaan. Nimipäivä oli siinä 14.&nbsp;toukokuuta.

## Tunnettuja Lill-nimisiä
* Lill-Babs, oik. *Barbro Margareta Svensson* (1938–2018), ruotsalainen laulaja ja näyttelijä
* Lillemor ”Lill” Lindfors (s. 1940), ruotsalainen laulaja, näyttelijä ja koomikko
* Inga-Lill Nyqvist (1931–2022), suomalainen pika- ja keskimatkojen juoksija
* Lill-Jørgen Petersen (1931–2009), suomalainen trumpetisti, säveltäjä, tuottaja ja orkesterinjohtaja

### Sukunimenä
* Denis Lill (s. 1942), brittiläinen näyttelijä
* Märt-Matis Lill (s. 1975), virolainen säveltäjä

## Lähteet
Florinel Coman

**Florinel Teodor Coman** (s. 10. huhtikuuta 1998 Brăila) on romanialainen jalkapalloilija, pelipaikaltaan laitahyökkääjä. Hän edustaa Romanian liigassa pelaavaa FCSB:tä. Hän on pelannut Romanian maajoukkueessa vuodesta 2019.

Coman pelasi Romanian liigassa ensimmäisen kerran huhtikuussa 2015 Viitorul Constanțan joukkueessa. Hän pelasi Constanțassa 44 pääsarjaottelua ja teki niissä kuusi maalia. Elokuussa 2017 hän siirtyi FCSB:hen, jossa hän on pelannut seitsemän kauden aikana 190 pääsarjaottelua ja tehnyt niissä 53 maalia. Hän on voittanut liigamestaruuden Constanțassa vuonna 2017 ja FCSB:ssä vuonna 2024 sekä Romanian cupin FCSB:ssä vuonna 2020. Kaudella 2017–2028 hän pelasi Eurooppa-liigassa kahdeksan ottelua ja teki niissä yhden maalin.

Coman pelasi Romanian alle 17-, alle 19- ja alle 21-vuotiaiden maajoukkueissa. Hän pelasi Romanian A-maajoukkueessa ensimmäisen kerran lokakuussa 2019 EM-karsintaottelussa Färsaaria vastaan. Hän on pelannut huhtikuun 2024 loppuun mennessä 13 maaottelua, joissa hän on ollut 11 kertaa avauskokoonpanossa. Hän teki maalin lokakuussa 2023 EM-karsintaottelussa Andorraa vastaan.

## Lähteet
Olimpiu Moruțan

**Olimpiu Vasile Moruțan** (s. 25. huhtikuuta 1999 Cluj-Napoca) on romanialainen jalkapalloilija, pelipaikaltaan keskikenttäpelaaja. Hän edustaa Kreikan Superliigassa pelaavaa Arista, johon hän siirtyi heinäkuussa 2025. Hän on pelannut aiemmin kotimaansa lisäksi Turkissa ja Italiassa. Hän on pelannut Romanian maajoukkueessa vuodesta 2021.

Moruțan pelasi nuorempana Universitatea Clujn joukkueessa ja kaudesta 2016–2017 alkaen Romanian pääsarjassa Botoșanin ja FCSB:n joukkueissa. Hän voitti Romanian cupin vuonna 2020. Hän siirtyi elokuussa 2021 turkkilaisseura Galatasarayhin, jossa hän pelasi kauden aikana 26 Turkin Superliigan ottelua ja teki niissä kolme maalia. Kauden 2022–2023 hän pelasi lainalla Italian Serie B:ssä Pisan joukkueessa. Elokuussa 2023 hän siirtyi Ankaragücüün, jossa hän pelasi 30 Turkin Superliigan ottelua ja teki niissä kaksi maalia. Hän loukkaantui huhtikuussa 2024 liigaottelussa Beşiktaşia vastaan, ja akillesjänteen repeämä pitää hänet poissa kentiltä yli puoli vuotta. Kauden 2024–2025 hän oli jälleen lainalla Serie B:ssä pelaavassa Pisassa.

Moruțan pelasi Romanian alle 19- ja alle 21-vuotiaiden maajoukkueissa. Hän pelasi Romanian A-maajoukkueessa ensimmäisen kerran lokakuussa 2021 MM-karsintaottelussa Armeniaa vastaan. Hän on pelannut heinäkuun 2025 loppuun mennessä 16 maaottelua, joissa hän on ollut seitsemän kertaa avauskokoonpanossa. Hän teki maalin marraskuussa 2022 ystävyysottelussa Moldovaa vastaan.

## Lähteet
Zaatarin pakolaisleiri

**Zaatarin pakolaisleiri** () on vuonna 2012 Jordaniaan perustettu pakolaisleiri Syyrian sisällissodan pakolaisille. Vuonna 2024 leirilä asui arviolta miltei 78&nbsp;000 asukasta.

## Historia

Monilla jordanialaisilla on sukulaisia Syyriassa. Syyrian sisällissodan alettua vuonna 2011 maahan alkoi saapua pakolaisia, mutta sodan alussa heitä vastaanottivat lähinnä paikalliset sukulaiset. Etenkin maaliskuusta 2013 lähtien pakolaisvirrat alkoivat kuitenkin suurentua huomattavasti, kun Syyrian Bašar al-Assadin hallinto alkoi määrätietoisesti ajaa oppositiota tukeneita syyrialaisia pakolaisiksi. Monet Jordaniaan saapuneista tulivat Syyriaan eteläosista ja etenkin Daraan kaupungin alueelta lähellä Jordanian rajaa.

Zaatarin pakolaisleiri perustettiin heinäkuussa 2012 ja myöhemmin perustettiin myös Azraqin pakolaisleiri. Jordaniaan saapui 600&nbsp;000 pakolaista, mikä maan väkiluvun huomioon ottaen oli valtava määrä. Leirit pystyivät kuitenkin asuttamaan suuren joukon pakolaisia.  Zaatarin leirillä asui huipussaan 120&nbsp;000 pakolaista. Alkuperäisiä telttoja alettiin korvata vakinaisemmilla rakennuksilla. Samaan aikaan rakennettiin teitä, kouluja, sairaaloita ja muuta infrastruktuuria. Zaatarin pakolaisleiristä tuli huipussaan teknisesti ottaen maan neljänneksi suurin paikkakunta.

## Väestö
Zaatarin leirillä asuvia pakolaisia oli vuonna 2024 arviolta miltei 78&nbsp;000. Kyselyjen mukaan suurin osa leirin asukkaista haluaa jonakin päivänä palata kotimaahansa.

Vain hyvin pienellä osalla pakolaisista on virallinen työlupa Jordaniassa. Paikalle on kuitenkin muodostunut kauppa- ja yritystoimintaa. Monet kauppiaista ovat keskittyneet kolmen kilometrin mittaiselle torikadulle, jolle on  Pariisin kuuluisan Avenue des Champs-Élyséesn kadun mukaan anettu lempinimi "Šams Elysees".

## Lähteet
Esrum (järvi)

**Esrum** on Tanskan Själlannissa sijaisteva järvi. Järvi sijaitsee Själlannin pohjoisosassa ja on Tanskan toiseksi suurin järvi. Esrumin pinta-ala on 17,2 neliökilometriä.

## Katso myös
* Tanskan järvet

## Lähteet
Tissø

**Tissø** on Tanskan Själlannissa sijaisteva järvi. Järvi sijaitsee Länsi-Själlannissa ja on Tanskan viidenneksi suurin järvi. Tissøn pinta-ala on 12,5 neliökilometriä.

## Katso myös
* Tanskan järvet

## Lähteet
Ianis Hagi

**Ianis Hagi** (s. 22. lokakuuta 1998 Istanbul, Turkki) on romanialainen jalkapalloilija, pelipaikaltaan hyökkäävä keskikenttäpelaaja. Hän edustaa Espanjan La Ligassa pelaavaa Deportivo Alavésia lainalla skotlantilaisseura Rangersista. Hän on pelannut Romanian maajoukkueessa vuodesta 2018.

Hagi edusti Romaniassa Viitorul Constanțaa. Hän oli heinäkuusta 2016 tammikuuhun 2018 italialaisseura Fiorentinan pelaaja ja pääsi pelaamaan kahdessa Serie A -ottelussa. Hän siirtyi kesällä 2019 belgialaisseura Genkiin ja tammikuussa 2020 aluksi lainasopimuksella skotlantilaisseura Rangersiin. Hän on pelannut Belgian liigassa 14 ottelua, joissa hän on tehnyt kolme maalia, ja Skotlannin Valioliigassa 63 ottelua, joissa hän on tehnyt 11 maalia. Hän voitti Skotlannin liigamestaruuden vuonna 2021, ja lisäksi hänellä on yksi Romanian cupin ja yksi Skotlannin cupin voitto. Kaudella 2023–2024 hän on pelannut lainalla espanjalaisessa Deportivo Alavésissa 20 La Liga -ottelua. Hän on pelannut Genkin joukkueessa viisi Mestarien liigan ottelua. Eurooppa-liigassa hän on pelannut Rangersin joukkueessa 15 ottelua ja tehnyt niissä neljä maalia. Kaudella 2021–2022 Rangers eteni Eurooppa-liigan loppuotteluun, mutta Hagi oli kaikista pudotuspeleistä poissa vuoden pelitauon aiheuttaneen polvileikkauksen vuoksi.

Hagi pelasi useissa Romanian nuorisomaajoukkueissa. Hän pelasi Romanian A-maajoukkueessa ensimmäisen kerran marraskuussa 2018 Kansojen liigan ottelussa Liettuaa vastaan. Hän on pelannut huhtikuun 2024 loppuun mennessä 33 maaottelua, joissa hän on ollut 16 kertaa avauskokoonpanossa. Hän on tehnyt viisi A-maaottelumaalia: maaliskuussa 2021 MM-karsintaottelussa Pohjois-Makedoniaa, lokakuussa 2021 MM-karsintaottelussa Saksaa, lokakuussa 2023 EM-karsintaottelussa Andorraa, marraskuussa 2023 EM-karsintaottelussa Israelia ja maaliskuussa 2024 ystävyysottelussa Kolumbiaa vastaan.

Ianis Hagin isä on maineikas romanialainen jalkapalloilija ja myöhempi jalkapallovalmentaja Gheorghe Hagi, joka pelasi turkkilaisseura Galatasarayssa Ianis Hagin syntyessä.

## Lähteet
Observation.org

**Observation.org** on Alankomaissa vuonna 2004 perustettu tietokanta, jonne vapaaehtoiset voivat ilmoittaa havainnoistaan esimerkiksi kasveista ja eläimistä. Sen tietoja käytetään esimerkiksi tutkimuksissa ja koulutuksessa. Tietokantaan kuuluvat tietokannan verkkosivustot sekä ladattavia alueellisia karttoja. Observation.orgin itsensä mukaan sivustolle raportoidaan vuosittain noin 32 miljoonasta havainnosta.

## Aiheesta muualla

* Observation.orgin kotisivut

## Lähteet
Life According to Sam

**Life According to Sam** on HBO:n dokumenttielokuva vuodelta 2013. Sen keskushenkilö on progeriaa sairastava Sam Berns. Hänen vanhempansa, lääkäri Leslie Gordon ja pediatri Scott Berns perustivat Progeria Research Foundationin. Perheen päättäväisyys hoitokeinojen löytämiseksi tuodaan Bernsin elämää kuvaavassa elokuvassa esiin. Elokuvan ohjasivat Sean Fine ja Andrea Nix Fine.

*Life According to Sam* esitettiin ensimmäisen kerran tammikuussa 2013 Sundancen elokuvajuhlilla. HBO-lähetyksessä se esitettiin ensimmäisen kerran 21. lokakuuta 2013. Elokuvasta myönnettiin Emmy-palkinto poikkeuksellisesta ansiosta dokumenttielokuvien teossa. Lisäksi elokuva voitti Peabody-palkinnon. Huhtikuussa 2014 elokuvasta myönnettiin myös Christopher-palkinto. Elokuva lisäsi kansainvälisesti tietoisuutta progeriasta ja Progeria Research Foundationin työstä. Amerikkalaisen jalkapallon seura New England Patriotsin omistaja Robert Kraft näki elokuvan, tapasi Sam Bernsin ja lahjoitti 500&nbsp;000 dollariaa progeriaa koskevan kliinisen kokeilun laajentamiseksi.

*Life According to Samin* kesto on 95 minuuttia. Musiikin elokuvaan teki Keegan DeWitt. Elokuvan käsittelemä Sam Berns kuoli 10. tammikuuta 2014 vain 17 vuoden iässä.

## Lähteet